知郡檢計齋醮禱雨登時感通輒賦古風以附輿頌
作者：范成大
朝代：宋

paragraphs: 六月火雲高偃蹇，使君有意憐焦卷。
一封紅篆驛金龍，雨氣倏隨爐燎滿。
風師避路雷車鳴，石破天驚檐溜傾。
不知稻本頗甦否，但覺溪聲如百霆。
稅駕朱旛未云久，造化功成屈伸肘。
我評茲事與天通，知公小試調元手。
清壇深夜賓衆真，前驅霓旌後飈輪。
定有靈官識仙伯，報道紫皇思侍臣。